b"\n_START_ARTICLE_\nReshtuni\n_START_PARAGRAPH_\nEls Reshtuni foren una fam\xc3\xadlia de nakharars d'Arm\xc3\xa8nia, que tenien com a feu hereditari el Reshtuniq, al sud del Llac Van amb la ciutat capital de Vostan, l'illa-fortalesa d'Althamar i la poblaci\xc3\xb3 de Thospia, antiga capital de la zona del llac Van; tamb\xc3\xa9 dominaven el principat de Bznuniq, on s'havia extingit la  branca principal de la dinastia i havien adquirit els seus dominis a la vora del llac. Els Reshtuni es reclamaven descendents del rei Rusa d'Urartu. Tradicionalment se'ls atribueix un origen div\xc3\xad haykida (descendent d'Haig o Hayk) per\xc3\xb2 efectivament el seu nom est\xc3\xa0 connectat amb el nom urarti\xc3\xa0 de Rusa o Rusha, el nucli del govern del qual era a la mateixa zona per lo que efectivament serien d'origen reial urarti\xc3\xa0.  Theodore Rshtuni era governador de l'alt constable\n_START_SECTION_\nHist\xc3\xb2ria\n_START_PARAGRAPH_\nUn Manadjihr o Manushar Reshtuni apareix esmentat vers el 330, i el seu germ\xc3\xa0 Zora vers el 335-350 que es va revoltar contra el rei, ajudat pels Ardzruni (probablement va participar tamb\xc3\xa9 el seu nebot Megundak, fill de Manushar), en protesta pel tracte del rei a l'esgl\xc3\xa9sia. el rei Tigranes el va atacar a Timoriq (prov\xc3\xadncia de Kordjaiq o Gordiene) i abandonat pels seus soldats es va rendir. Tigranes va ordenar l'extermini de les fam\xc3\xadlies Reshtuni i Ardzruni dels que nom\xc3\xa9s es van salvar dos membres, Tadjat Reshtuni (nebot de Zora) i Shavasp Ardzruni, que foren protegits per Vardan i Vasak Mamikonian. Tadjat va recuperar els dominis vers el 360. Despr\xc3\xa9s d'ell apareix Garegin Reshtuni (vers 370-380)._NEWLINE_Al segle\xc2\xa0v apareix vers el 445 Artak Reshtuni_NEWLINE_La figura m\xc3\xa9s rellevant de la fam\xc3\xadlia fou Theodoros Reshtuni que fou Ishkhan de Reshtuniq i conestable d'Arm\xc3\xa8nia vers el 638 al 653. Va governar amb el t\xc3\xadtol bizant\xc3\xad de patrici (vers 638-645)_NEWLINE_Vers el 629, a proposta del nakharar Teodor Reshtuni fou elegit patriarca Khristaphor II d'Apahuniq, vinculat a la casa dels Reshtuni. Per\xc3\xb2 no era la persona adequada o no va congeniar amb el marzban persa i fou destitu\xc3\xaft molt aviat (630). Al saber-se la not\xc3\xadcia de la invasi\xc3\xb3 \xc3\xa0rab va establir una gu\xc3\xa0rdia a les fronteres i va crear un refugi i reducte defensiu a l'illot Althamar del llac Van (part sud). El 640 Teodor va quedar de fet com a governador de tota Arm\xc3\xa8nia per la vacant del govern de Persarm\xc3\xa8nia i la desaparici\xc3\xb3 de l'Imperi Sass\xc3\xa0nida. Des del 640 al 646 els \xc3\xa0rabs van enviar cada any una expedici\xc3\xb3. El primer districte enva\xc3\xaft fou Goltn (640), i van seguir Artaz (al Vaspurakan) i Kogovit. A aquesta darrera estava l'ishkhan Teodor junt amb forces romanes d'Orient dirigides pel general Procopi. Els bizantins no van actuar per\xc3\xb2 Teodor va fer una emboscada a Saraken, va matar molts \xc3\xa0rabs, i es va retirar a Garni. En canvi Procopi fou derrotat._NEWLINE_Vers el 642 els \xc3\xa0rabs van envair Arm\xc3\xa8nia. Dwin fou ocupada el 6 d'octubre del 642. Teodor va intentar atacar-los al retirar-se per\xc3\xb2 fou derrotat. Teodor va demanar a l'emperador la llibertat de l'antic governador Varastirots Bagratuni i del seu fill Sembat II Bagratuni que tenia el t\xc3\xadtol de spathar o spatharios, i eren a l'\xc3\x80frica, per\xc3\xb2 l'emperador nom\xc3\xa9s va permetre que tinguessin un exili daurat al B\xc3\xb2sfor. Teodor va obtenir la llibertat de Vahan Korkhoruni, un altre presoner dels bizantins. Varastirots es va escapar i va marxar a Trebisonda i d'all\xc3\xad a Taiq, on fou ben rebut per Teodor i el patriarca que el van recon\xc3\xa8ixer com a governador d'Arm\xc3\xa8nia._NEWLINE_Teodor no va tardar a perdre la confian\xc3\xa7a dels bizantins i fou empresonat i portat a Constantinoble, per\xc3\xb2 l'emperador el va alliberar. El 643 l'emperador va acceptar que Varastirots exerc\xc3\xads el govern d'Arm\xc3\xa8nia i li va donar el t\xc3\xadtol de Curopalat, per\xc3\xb2 va morir poc despr\xc3\xa9s i el va succeir el seu fill Sembat II que va ser a m\xc3\xa9s aspet i drungar de l'ex\xc3\xa8rcit. Al mateix temps per\xc3\xb2 Teodor fou nomenat ishkhan i patrici per l'emperador Constant\xc3\xad II, c\xc3\xa0rrec que tamb\xc3\xa9 fou donat a Khatshean Aravelian i Shapuh Amatuni. El 643 els \xc3\xa0rabs van entrar altra vegada al Airarat i encara que foren aturats davant Ardzaph al Kogovit, finalment van ocupar la ciutat el 10 d'agost del 643 i van massacrar als defensors, si b\xc3\xa9 l'endem\xc3\xa0 Teodor els va sorprendre i va alliberar als presoners._NEWLINE_El 645 l'expedici\xc3\xb3 \xc3\xa0rab la va dirigir Habib Ibn-Maslama que amb ajut de Vardik de Mokq va saquejar Apahuniq, Shirak i Bagrevand i va ocupar Dwin sense que Teodor pogu\xc3\xa9s evitar-ho._NEWLINE_El 653 Teodor fou destitu\xc3\xaft per l'emperador que va traspassar les seves funcions a Sembat Bagratuni. En resposta Teodor va fer que els seus contingents, manats pel seu fill Vard Reshtuni, deixessin el combat el que van fer al mig d'una batalla a l'Eufrates. Despr\xc3\xa9s d'aix\xc3\xb2 nom\xc3\xa9s podia aliar-se als \xc3\xa0rabs, el que va fer en nom propi i de tota l'Arm\xc3\xa8nia sobre la qual de fet tenia el control. El califa Moawiya va acceptar i va donar a l'Arm\xc3\xa8nia autonomia local i set anys d'exempci\xc3\xb3 d'impostos a canvi de pagar 500 dinars de plata a l'any i d'aixecar un ex\xc3\xa8rcit de quinze mil homes pel califa; cap for\xc3\xa7a estrangera podria entrar a Arm\xc3\xa8nia per\xc3\xb2 els \xc3\xa0rabs no hi enviarien tampoc guarnicions, per\xc3\xb2 s\xc3\xad hi podrien enviar ex\xc3\xa8rcits si era enva\xc3\xafda pels bizantins. Una assemblea de nakharars va acceptar la proposta i Grigor Mamikonian i Sembat II Bagratuni es van constituir en ostatges del califa._NEWLINE_Constant\xc3\xad II va reaccionar i va envair Arm\xc3\xa8nia el 654. Es va establir a Teodosi\xc3\xb2polis i molts nakharars van anar all\xc3\xad i li van fer submissi\xc3\xb3, entre ells els Bagratuni de Sper, els Manali, els Daranali, els Ekeleatzi, nakharars de la regi\xc3\xb3 de Karin (Teodosi\xc3\xb2polis, despr\xc3\xa9s Erzurum), del Taiq, de Basean, Vanand i Shirak, els Korkhoruni, els Dimaksean, Mushel Mamikonian del Airarat, els Aravelian, els Aranean, els Varaznuni, els Gentuni i els Spanduni. Fins i tot el patriarca Ners\xc3\xa8s va oferir lleialtat a l'emperador. Es van enviar oficials a detenir a Teodor, per\xc3\xb2 aquest els va empresonar i es va refugiar a l'illa de Althamar al llac Van. El seu gendre Grigor Vahevuni es va fortificar a Arphat amb el tresor armeni. Tamb\xc3\xa9 li donaven suport Siunia, Aghu\xc3\xa0nia i Kartli. L'emperador va entrar a Dwin i s'hi va establir. Mushel Mamikonian fou nomenat cap de la cavalleria i lloctinent general. Llavors va imposar la doctrina del concili de Calced\xc3\xb2nia. Finalment l'emperador va retornar a Constantinoble i va nomenar governador a Maurianos._NEWLINE_Nom\xc3\xa9s sortir l'emperador Ners\xc3\xa8s va fugir a Taiq per por de Teodor. Aquest va sortir d'Althamar i es va reunir amb el seu gendre Hamazasp Mamikonian, que era el cap de la fam\xc3\xadlia Mamikonian i va demanar ajut als \xc3\xa0rabs que van enviar set mil homes. Teodor va anar a Damasc i es va fer client del califa Moawiya, que el va nomenar senyor d'Arm\xc3\xa8nia, Aghu\xc3\xa0nia i Siunia. Un ex\xc3\xa8rcit \xc3\xa0rab va fer recon\xc3\xa8ixer la sobirania del califa a tots el nakharars (655). Teodor va entrar a Dwin amb els \xc3\xa0rabs, que despr\xc3\xa9s van tornar a S\xc3\xadria. El general Habib Ibn-Maslama es va establir al Aragadzotn com una esp\xc3\xa8cie d'ambaixador i \xc3\xa0rbitre per\xc3\xb2 els seus soldats no estaven acostumats al fred. Maurianos va reorganitzar les seves forces i va contraatacar i va poder restablir la situaci\xc3\xb3. Els \xc3\xa0rabs van creuar l'Araxes en retirada i es van establir a Zarehavand (al Bagrevand). Maurianos va recuperar Dwin i quan anava cap a Nakhichevan (656) fou sorpr\xc3\xa8s pels \xc3\xa0rabs i derrotat. Maurianos va fugir cap a Ge\xc3\xb2rgia. Els \xc3\xa0rabs van atacar Teodosi\xc3\xb2polis i van saquejar aquesta i altres ciutats. Teodor, acusat pels \xc3\xa0rabs de la reconquesta bizantina, va ser cridat a Damasc on va morir poc despr\xc3\xa9s d'arribar (vers 656). Els poder dels Reshtuni fou redu\xc3\xaft (el Bzuniq va ser donat als Mamikonian, i m\xc3\xa9s tard va passar als Bagratuni) i van quedar com a vassalls dels Ardzruni. Els \xc3\xa0rabs van nomenar governador a Mazasp Mamikonian._NEWLINE_El seu fill Vard va continuar al front de la fam\xc3\xadlia fins al 705 i llavors o poc despr\xc3\xa9s es va extingir."